Imtella' Ottubru 15, 2020 - Aġġornata 15 Ta' Ottubru, 2020 10:44am Ritratti: Dipartiment tad-Dwana Ilbieraħ id-Dipartiment tad-Dwana qabad koppja dieħla f'Malta b' titjira minn Sivilja b'ammont sostanzjali ta' kannabis fil-bagalja. Fi stqarrija d-Dwana qalet li l-uffiċjali tagħha bagħtu lill-koppja biex jgħaddu l-bagalji tagħhom mill-iscanner, fejn mill-xray irriżultaw oġġetti li dehru suspettużi. Meta l-bagalji nfetħu f'waħda minnhom instabu 7 basktijiet tal-plastik, b'piż ta' 7.60kg, filwaqt li fl-oħra nstabu 6 basktijiet b'piż ta' 6.35kg. Il-kontenut tal-basktijiet irriżulta li kien kannabis. Minn tiftix li sar fuq il-persuni nstab ukoll basket żgħir tal-plastik li rriżulta li kien fih il-kokaina. Il-passiġġiera ngħataw f'idejn il-Pulizija mit-taqsima ta' kontra d-droga, filwaqt li bil-każ kien infurmat maġistrat tal-għassa li fetaħ inkjesta. Fl-aħħar ġimgħat saru żewġ qabdiet oħra simili ta' passiġġiera minn Spanja.